Sväté omše opäť povolené aj za účasti verejnosti.

Od stredy 6. mája sú obnovené verejné bohoslužby, ktoré však budú podliehať viacerým obmedzeniam a za dodržiavania protiepidemických opatrení. Koronavírus je spojený s väčším zdravotným rizikom najmä pre starších: svoju prítomnosť na bohoslužbách nech preto veriaci vo vyššom veku ešte zvážia. Účasť na bohoslužbách nie je povinná a stále ostáva v platnosti dišpenz od účasti na nedeľnej či sviatočnej sv. omši. Vysielania bohoslužieb prostredníctvom katolíckych a verejnoprávnych médií budú pokračovať ďalej. Na sv. omšu neprichádzajte ak ste chorí, ak máte príznaky coronavírusu a keď sa nachádzate v období povinnej karantény.

1. Keďže v danej fáze ešte nie je možné naplno využiť kapacitu chrámov, **sedenie v kostole je dovolené v každej druhej lavici po krajoch pri zachovaní dvojmetrovej vzdialenosti medzi osobami.** Miesta na sedenie, budú v našom kostole vyznačené bielymi štvorčekmi nalepenými na sedáku lavice, **alebo na stoličkách, ktoré sú rozmiestnené v kostole vo vzdialenosti 2 metre od seba. /prosíme stoličky neposúvajte/.** Určite nemožno zaviesť pravidlo združeného sedenia ľudí z jednej domácnosti.

Sväteničky zostávajú prázdne, v laviciach nenechávajte knižky, texty, či ružence!

Po naplnení kapacity kostola, služba, ktorá bude pri vstupe, pri zadných dverách / vchádzať sa bude cez zadné dvere a vychádzať cez všetky/ vás poprosí aby ste ostali vonku na námestí alebo v parku okolo kostola kde sa budete môcť tak isto zúčastniť svätej omše prostredníctvom zvukového prenosu. Vonku je tak isto potrebné dodržiavať rozostupy 2 metre medzi osobami.

2. **Každý kto vstupuje do kostola musí mať na tvári ochranné rúško a pri vstupe si musí vydezinfikovať ruky** dezinfekčným prostriedkom, ktorý bude k dispozícii na stolíku.

3. **Sväté prijímanie sa v tomto čase podáva na ruku a bude sa podávať ak bude potreba aj vonku** aby ľudia, ktorí stoja vonku, nemuseli prechádzať celým kostolom dopredu. Aj v rade na sv. prijímanie musíme dodržať predpísaný odstup. Toto výnimočné (dočasné) prijímanie na ruku v tomto ťažkom období nie je hriech. Ježiš sa neštíti nášho tela, dokonca sa narodil v špinavej maštali. Jediná prekážka k hodnému sv. prijímaniu je nečisté ľudské srdce. Kto by z vážneho zdravotného dôvodu nemohol prijať Eucharistiu do rúk, nech na to upozorní kňaza pred bohoslužbou, a príde na sväté prijímanie na záver, ako posledný.

4. Vo farskom kostole v Sečovciach máme štyri nedeľné sväté omše, prosíme veriacich aby rešpektovali skutočnosť, že **svätá omša v nedeľu ráno o 8.00 bude vyhradená pre seniorov nad 65 rokov**. Ak seniori budú mať mladší sprievod, ten nech radšej zostane vzadu alebo vonku. /Ak prídete na inú sv. omšu nikto vám nebude brániť ani vás nevyhodí z kostola, ale uvedomte si, že hlavným úmyslom zavedenia sv. omše pre seniorov nie je vaša diskriminácia, ale ochrana vášho zdravia./ Veriaci, ktorí sa zúčastnia nedeľnej svätej omše v sobotu večer, nemusia ísť v nedeľu na svätú omšu ešte raz, vyhneme sa tak veľkému počtu ľudí na sv. omšiach v nedeľu.

5. Aj keď je mesiac máj nebudeme sa spoločne modliť májovú pobožnosť ani posvätný ruženec pred sv. omšou z dôvodu aby sme sa čo najkratšie zdržiavali v spoločnom priestore. **Na sv. omšu príďte 10 až 15 minút pred začiatkom sv. omše**, tak isto po jej skončení po záverečnej piesni opustite kostol.

6.**Milodar na kostol môžete dať pri východe z kostola do košíka.**

7. Nakoľko uzatvorené priestory nie sú teraz vhodným prostredím na vysluhovanie sviatosti zmierenia **spovedať budeme pol hodinu pred všetkými sv. omšami okrem nedeľných na farskom dvore. K sviatosti zmierenia pristupujte s rúškom na tvári a v 2 metrovej vzdialenosti.**

Tešme sa z možnosti aspoň takto, aj keď obmedzene, zúčastniť sa na sv. omši a zbytočne neprovokujme nezainteresovaných. Uvedomme si, že východiskovým predpokladom pre otvorenie kostolov bolo spočiatku pravidlo: jedna osoba na 25 m2. Vážme si preto, hoci aj takýto ústupok hygienikov v náš prospech. Vydržme a počkajme ešte niekoľko týždňov, pokiaľ sa situácia viac priblíži k normálnemu stavu.